Tana

Tana është një film shqiptar, prodhim i Kinostudios “Shqipëria e Re” në vitin 1958. Njihet si filmi i parë artistik shqiptar. Regjisor i filmit është Kristaq Dhamo, skenaristë janë Fatmir Gjata, Nasho Jorgaqi dhe Kristaq Dhamo dhe muzika nga Çesk Zadeja. Premiera është dhënë më 17 gusht 1958. 

Filmi paraqitet dhe si punë diplome e regjisorit Kristaq Dhamo në Insitutin e Lartë të Kinematografisë në Budapest, Hungari. Gjithashtu, filmi "Tana" është dubluar në gjuhën kineze në vitin 1959. Në AQSHF nuk ka kopje negativ të filmit. Filmi negativ ka humbur në vitin 1957, kur filmi u dërgua në laboratorin e Moskës për t'u stampuar në kopje të tjera. Dy kopje të filmit "Tana" janë djegur në 23 maj 1975, së bashku me 597 filma të tjerë shqiptarë dhe të huaj, në zjarrin që ra në një depo të Kinostudios. 

Filmi është shfaqur:

 Festivali i 7-të i Filmit Artistik Shqiptar / Retrospektivë / 1987;

 Festivali i 10-të i Filmit Artistik dhe të Animuar Shqiptar / Retrospektivë / 1995
 International Film SummerFest, Durrës / Seksioni Retrospektivë / 2010
 Shfaqje prezantuese e versionit të restauruar, 21 korrik 2022, salla e kinemasë, AQSHF. Restaurimi digjital u realizua në laboratorin dhe me financim të Cinegrell, Zvicër & PostFactory, Berlin, gjatë viteve 2021-2022.

 Përmbajtja e filmit 
Subjekti i filmit, me temë nga jeta shoqërore e fshatit dhe shkruar skenar nga Fatmir Gjata, mbështetet në novelën e tij me të njëjtin titull. Ngjarjet zhvillohen në vitet ‘50. Në qendër të filmit është Tana, një vajzë e zgjuar dhe me mendime të përparuara. Ajo dashuron Stefanin, i cili banon në një fshat të varfër malor. Tanës i del përpara mentaliteti i vjetër i gjyshit të saj si dhe xhelozia e Lefterit. Është një lojë dashurie drejt përparimit. Këtu është realizuar puthja e parë në filmat shqiptarë.

 Aktorët 
 Tinka Kurti - Tana
 Naim Frashëri - Stefani
 Pjetër Gjoka - Gjyshi i Tanës
 Kadri Roshi - Lefter Dhosi
 Andon Pano - Kryetari i kooperativës
 Thimi Filipi - Sekretari i Partisë
 Marie Logoreci - Nëna e Stefanit
 Ilia Shyti - Lipja
 Violeta Manushi		
 Nikolla Panajoti - rojtar (ndërron jetë gjatë xhirimeve)
 Melpomeni Çobani		
 Mihal Stefa		
 Lazër Filipi - Llazar Kushi
 Vani Trako			
 Pandi Raidhi 		
 Drita Pelinku - nusja 		
 Lazër Vlashi
 Vangjel Grabocka
 Esma Agolli - kontabiliste
 Gjon Karma - portier
 Aldo Skali
 Stavri Shkurti
 Nuçi Shedollari
 Theodhoraq Velushi
 Dhimitër Trajçe
 Liza Laska

 Lidhje të jashtme 
Shikoni filmin

 Referime 
Kategoria:Filma shqip
Kategoria:Filma